	เดือนตุลา จารจารึก บันทึกไว้
คนรุ่นใหม่ ได้จดจำ นำเล่าขาน
แผ่นดินนี้ มีเรื่องราว กล่าวมานาน
เป็นตำนาน บอกต่อกัน วันอาลัย
	ลูกหลานเหลน สายเลือดไทย ในวันหน้า
ได้ศึกษา ประวัติศาสตร์ อันยิ่งใหญ่
แดนสยาม นามนี้ ดีอย่างไร
สืบทอดมา ถึงเขาได้ ใครบันดาล
	ด้วยเพราะมี จอมกษัตริย์ ขัตติยะ
ทรงมีพระ บารมี มหาศาล
พระเมตตา พระการุณ อนันตกาล
คุณูปการ เหนือเกล้า เจ้าแผ่นดิน
	ธ ดูแล เหล่าประชา ให้ผาสุก
ปลดเปลื้องทุกข์ ผ่อนคลาย หายไปสิ้น
ทรงคิดค้น กลวิธี ที่ทำกิน 
องค์บดินทร์ ทรงรอบรู้ อย่างเชี่ยวชาญ
	รอยพระบาท ยาตราไป ใต้จรดเหนือ
ทั้งทางเรือ ทางบก ออกตกอิสาน
นาป่าเขา เข้าทั่วแคว้น แดนกันดาร
ทรงมุ่งมั่น ขจัดภัย ให้ประชา
	ธ ทรงเป็น พ่อหลวง ของปวงราษฎร์
พ่อสามารถ มุ่งมั่น เข้าฟันฝ่า
ทรงงานหนัก มิคำนึง ถึงเวลา
แก้ปัญหา ความยากจน เพื่อคนไทย
	เจ็ดสิบปี ที่ครองราชย์ ชาติเรืองรุ่ง
พ่อหมายมุ่ง พัฒนาชาติ ราษฎร์สดใส
พระเสโท รินหยด รดวรกาย
เหนื่อยเพียงใด มิเคยท้อ พ่อหลวงไทย
	สวรรคต เดือนตุลา ปีห้าเก้า
พระชนมพรรษา แปดสิบเก้า ธ ยิ่งใหญ่
ทรงครองราชย์ ยืนยาวมา กว่าองค์ใด
รัชสมัย จักรีวงศ์ องค์ภูมินทร์
	ยี่สิบหก เดือนตุลา น้ำตาตก
สองห้าหก ศูนย์วิปโยค โศกมิสิ้น
ถวายพระเพลิง พ่อหลวง จอมบดินทร์
พระจักรินทร์ เหนือเกล้า ของสาวไทย
	นี่คือเรื่อง ราวของพ่อ หน่อกษัตริย์
ธ คือรัช กาลที่เก้า ผู้ยิ่งใหญ่
[bookmark: _GoBack]พระนามคือ ภูมิพล ผู้เกรียงไกร
ธ ครองใจ ไทยทั้งมวล ล้วนเทิดทูน

ปวงพสกนิกรชาวไทย
น้อมสำนึกในพระมหากรุณาธิคุณ
ตราบนิรันดร์
ข้าพระพุทธเจ้า
นายเปรมศักดิ์  เที่ยงบางหลวง

